Document ID: /fineweb-2-swissfilter-quality_10-filterrobots/filtered/01798.jsonl.gz/902

D Alp Wängi liit a dr Kantonsgränzä zum Kanton Glarus hi am eschtlichä Ändi vum Ürnerbodä uf 1700 Meter uber Meer am südlichä Talhang.
Diä scheen und abwächsligriich Wanderig am Südhang vum Ürnerbodä gaht äü a dr Alp Wängi verbii, wo mä imänä Alpbäizli züächähockä cha.
Uf dä drii Alpbetriibä wird näb em härkemmlichä Alpchääs äü Ankä und Jogurt produziärt.
«I dr Neechi vu dr Alp Wängi sellet vor langer Zit zwäi Gschpängschter wiä fiirigi Manntli ufänander losggangä sii, was imänä gfirchigä Fiirball gändet häig.»
Ürner Sagäwält